ܡܶܬ݂ܚܰܘܝܳܢܘܬ݂ܐ‬ / Meṯḥawyonuṯo
author: Havo Piro
edition published: 2020
language: tru
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ (http://creativecommons.org/licenses/by/4.0/)

ܒܟܘܠ ܙܰܘܥܐ ܡܕܘ ܒܰܪܢܳܫܐ ܟܳܡܰܚܘܶܐ ܐܳܕ݂ܫܐ ܕܡܰܡܠܐ. ܒܐܝܕ݂ܰܥܬ݂ܐ ܐܰܘ ܕܠܐ ܒܐܝܕ݂ܰܥܬ݂ܐ. ܒܰܙ ܙܰܘܥܶܐ ܕܘ ܓܘܫܡܰܝܕ݂ܰܢ ܟܝܬ ܟܘܠ ܢܰܩܠܰܐ ܡܰܡܠܐ. ܒܝ ܚـܝܰܪܬܐ، ܒܰܙ ܙܰܘܥܶܐ، ܒܘ ܫܷܟܷܠ ܕܘ ܡܰܡܠܐ، ܒܝ ܟܠܰܝܬܐ، ܒܘ ܗܰܠܟ݂ܐ، ܟܳܛܳܪܝܢܰܐ ܐܰܢ ܢܳܫܶܐ ܕܗܳܘܰܠܠܶܗ ܐܝܕ݂ܰܥܬܐ / ܡܰܘܕ݂ܥܳܢܘܬ݂ܐ ܐܰܥܠܰܝܢܰܐ. ܐܰܙ ܙܰܘܥܰܢܝ ܟܳܡܰܚܘܷܢ ܐܝ ܪܶܚܷܡܬ݂ܐ ܘܐܝ ܠܐ ܪܶܚܷܡܬ݂ܐ ܕܘ ܢܳܫܐ. ܝܰܩܘܪܬܷܪ ܡܘ ܟ݂ܰܒܪܐ ܕܢܳܦܷܩ ܡܘ ܦܶܡܐ ܢܶܐ.

ܐܘ ܡܰܡܠܐ ܕܘ ܒܰܪܢܳܫܐ ܟܳܟܳܡܰܠ ܒܷܦܠܰܐܢ ܐܳܕ݂ܫܐ:

1: ܒܝ ܚـܝܰܪܬܐ

ܒܰܝܢ ܕܰܥ ܥܰܡܶܐ ܟܘܠܠܶܗ ܐܰܪ ܪܷܓ݂ܫܶܐ ܕܰܢ ܢܳܫܶܐ ܟ݂ܘܕ ܐܝ ܟܡܝܪܘܬ݂ܐ، ܐܝ ܦܨܝـܚܘܬ݂ܐ، ܐܘ ܪܘܓ݂ܙܐ ܘܐܝ ܙܘܥܬ݂ܐ، ܐܘ ܫܷܟܷܠ ܕܝ ܦܳܬ݂ܐ ܐܰܘܟܝܬ݂ ܐܰܙ ܙܰܘܥܶܐ ܕܝ ܦܳܬ݂ܐ ܥܰܝܢܝ ܢܶܐ. ܐܝ ܚـܝܰܪܬܐ ܕܘ ܒܰܪܢܳܫܐ ܟܳܡܰܚܘܐ ܐܰܪ ܪܷܓ݂ܫܶܐ ܕܘ ܒܰܪܢܳܫܐ ܟ݂ܘܕ ܐܝ ܦܨܝـܚܘܬ݂ܐ ܐܰܘ ܐܝ ܙܘܥܬ݂ܐ.

2: ܚـܝܰܪܬܐ ܕܐܰܣܝܪܘܬ݂ܐ

ܐܘ ܢܳܫܐ ܕܟܳܡܷܣܬܰܥܡܷܠ ܐܝ ܚـܝܰܪܬܐ ܕܝ ܥܰܝܢܐ، ܟܳܡܰܚܘܶܐ ܙܷܕܬܷܪ ܦܨܝـܚܳـܝܐ ܐܰܘ ܙܷܕܬܷܪ ܟܝܳܢܳܝܐ. ܐܝ ܚـܝܰܪܬܐ ܕܝ ܥܰܝܢܐ ܟܳܡܰܕ݂ܝܠܐ ܐܘ ܡܰܡܠܐ. ܐܝ ܚـܝܰܪܬܐ ܕܝ ܥܰܝܢܐ ܚܰܕ݂ܷܪܬܐ ܝܐ ܠܘ ܡܰܡܠܐ. ܐܝ ܚـܝܰܪܬܐ ܕܝ ܥܰܝܢܐ ܐܘܠܨܰܝܬܐ ܝܐ، ܠܰܫܰܢ ܕܚܳܙܶܐ ܚܰܐ ܐܘ ܦܘܢܳܝܐ ܕܘ ܫܰܡܳܥܐ.

3: ܙܰܘܥܶܐ

ܐܘ ܙܰܘܥܐ ܐܘ ܡܰܡܠܐ ܕܰܢ ܐܝܕ݂ܳܬ݂ܶܐ ܝܐ. ܐܝܢܰܩܠܰܐ ܕܡܰܢܩܷܨ ܚܰܐ ܐܰܙ ܙܰܘܥܶܐ، ܟܳܘܶܐ ܕܙܰܝܕܝ ܐܰܦ ܦܰܘܕܶܐ. ܐܘ ܦܷܬܓ݂ܳܡܐ ܟܳܘܶܐ ܕܡܷܩܛܰܥ.

ܟܝܬܐ ܩܳܢܘܢܶܐ ܐܘܠܨܳܝܶܐ ܒܘ ܡܶܕܰܢܐ:

ܐܰܙ ܙܰܘܥܶܐ ܡܣܝܡܳܢܶܐ (ܦ݁ܳܣܝܬܝܒ݂) ܟܳܩܘܪܘܝ ܠܘ ܓܘܫܡܐ ܐܰܘ ܠܰܠܥܷܠ ܡܘ ܓܘܫܡܐ ܟܳܡܝܣܳܡܝ.

ܐܰܙ ܙܰܘܥܶܐ ܡܪܝܡܳܢܶܐ ܟܳܪܘܚܩܝ ܡܘ ܓܘܫܡܐ ܐܰܘ ܠܰܠܬܰܚ ܡܘ ܓܘܫܡܐ ܟܳܡܝܣܳܡܝ.

ܐܰܙ ܙܰܘܥܶܐ ܕܟܳܡܝܣܳܡܝ ܠܰܠܬܰܚ ܡܘ ܓܘܫܡܐ، ܟܳܡܰܚܘܷܢ، ܡܪܝܡܳܢܶܐ ܐܰܘ ܡܕܰܚܩܳܢܶܐ. ܐܰܙ ܙܰܘܥܶܐ ܕܠܰܠܥܷܠ ܡܘ ܓܘܫܡܐ ܡܣܝܡܳܢܶܐ ܢܶܐ.

4: ܐܝ ܟܠܰܝܬܐ

ܒܝ ܟܠܰܝܬܐ ܟܳܠܳܙܰܡ ܚܰܐ ܕܷܡܫܰܝܰܠ ܪܘܚܶܗ:

ܐܰܝܕܰܪܒܐ ܠܰܙܷܡ ܕܟܳܠܶܢܐ ܩܘܡ ܐܘ ܥܰܡܐ؟

ܐܰܝܕܰܪܒܐ ܠܰܙܷܡ ܚܰܐ ܕܝܳܬܰܘ؟

ܡܷܢ ܠܰܙܷܡ ܕܣܳܝܰܡ ܚܰܐ ܒܰܢ ܐܝܕ݂ܳܬ݂ܶܐ ܥܰܡ ܓܰܒ ܕܘ ܡܰܡܠܐ؟

ܡܰܘܕ݂ܥܳܢܘܬ݂ܐ ܥܰܠ‌ ܐܝ ܟܠܰܝܬܐ ܕܘ ܓܘܫܡܐ

ܕܪܘܥܳܢܶܐ ܡܟܰܬܦܶܐ، ܟܰܬܦܳܬ݂ܶܐ ܥܶܠܳܝܶܐ: ܩܰܝـܝܪܐ، ܡܢܰܟܦܳܢܐ

ܣܢܝܕܐ /ܣܡܝܟ݂ܐ: ܓܪܝܫܐ

ܡܩܰܕܡܳܢܐ: ܟܳܡܢܰܣܶܐ ܚܰܐ ܕܡܰܢܗܰܪ ܐܘ ܫܰܡܳܥܐ.

B kul zawco m du barnošo komaḥwe oḏšo d mamlo. B iḏacṯo aw dlo b iḏacṯo. Baz zawce du gušmayḏan kit kul naqla mamlo. Bi ḥyarto, baz zawce, bu šëkël du mamlo, bi klayto, bu halxo, koṭorina an noše d howalle iḏacto/mawḏconuṯo aclayna. Az zawcani komaḥwën i reḥëmṯo w i lo reḥëmṯo du nošo. Yaqurtër mu xabro d nofëq mu femo ne.

U mamlo du barnošo kokomal bë flan oḏšo:

1. Bi Ḥyarto

Bayn dac came kulle ar rëġše dan noše xud i kmiruṯo, i fṣiḥuṯo, u ruġzo w i zucṯo, u šëkël di foṯo awkiṯ az zawce di foṯo cayni ne. I ḥyarto du barnošo komaḥwo ar rëġše du barnošo xud i fṣiḥuṯo aw i zucṯo.

2. Ḥyarto d asiruṯo

U nošo d komëstacmël i ḥyarto di cayno, komaḥwe zëdtër fṣiḥoyo aw zëdtër kyonoyo. I ḥyarto di cayno komaḏilo u mamlo. I ḥyarto di cayno ḥaḏërto yo lu mamlo. I ḥyarto di cayno ulṣayto yo, lašan d ḥoze ḥa u funoyo du šamoco.

3. Zawce

U zawco u mamlo dan iḏoṯe yo. Inaqla d manqëṣ ḥa az zawce, kowe d zaydi af fawde. U fëtġomo kowe d mëqṭac.

Kito qonune ulṣoye bu medano:

Az zawce msimone (positiv) koqurwi lu gušmo aw lalcël mu gušmo komisomi.

Az zawce mrimone koruḥqi mu gušmo aw laltaḥ mu gušmo komisomi.

Az zawce d komisomi laltaḥ mu gušmo, komaḥwën, mrimone aw mdaḥqone. Az zawce d lalcël mu gušmo msimone ne.

4. I klayto

Bi klayto kolozam ḥa dë mšayal ruḥe:

Aydarbo lazëm d koleno qum u camo?

Aydarbo lazëm ḥa d yotaw?

Mën lazëm d soyam ḥa ban iḏoṯe cam gab du mamlo?

Mawḏconuṯo cal i klayto du gušmo

Drucone mkatfe, katfoṯe celoye: qayiro, mnakfono

Snido/smixo: grišo

Mqadmono: komnase ḥa d manhar u šamoco.